钦定古今图书集成/明伦汇编/氏族典/第228卷 > 杨虞卿
## 钦定古今图书集成/明伦汇编/氏族典/第228卷 > 杨虞卿

按《唐书杨虞卿传》：“虞卿，字师皋，虢州弘农人。父宁，有
高操，终国子祭酒。虞卿第进士、博学宏辞，为校书郎，
擢累监察御史。穆宗初立，逸游荒恣，虞卿上疏不能
用。俄诏行劳西北边，还迁侍御史，改礼部员外郎、史
馆修撰，进吏部。会曹史李賨等鬻伪告调官六十五
员，赃千六百万以上，虞卿发其奸。而虞卿亲吏尝受”
二百万，亡命私奴受三十万，虞卿缚奴送狱，虞卿坐
不检，下免官。李宗闵、牛僧孺辅政，引为右司郎中、弘
文馆学士，再迁给事中。德裕之相，出为常州刺史。宗
闵复入，以工部侍郎召，迁京兆尹。太和九年，京师讹
言郑注为帝治丹，剔小儿肝心用之，民相惊扃，护儿
曹。注与虞卿有怨，即奏“言语出虞卿家”，帝大怒，贬虔
州司户参军，死。子知退、知权、坛、堪，皆擢进士第。